정조 22년 · 목
疏略曰嶺南素稱衣食之鄕而近年以來其弊有六曰役弊也賦弊也糴弊也海弊也山弊也蔘弊也其役弊則昔在祖宗朝有以騎步兵登科致位崇顯者紀綱漸壞人不安分稍有產業百計行賂或托校院或屬軍官及私募正軍所疤惟是傭丐殘獨者流故昨充而今逃臣竊思之其所捄弊莫如戶布年前西邑所施失宜乍試旋罷甚可恨也此若終不可行則其冒稱幼學忠義及濫屬校院軍校之類竝爲査括歲納一疋布以復舊法而此類之所深避者軍保之名耳分其業文業武別設名號而稱之永勿汰定於軍額每年試講試射各取優等一人減布若有連三次連五次優等者則別加賞格以示特異於軍保每當設科非入屬此役者勿許赴擧其厭避必不如前之甚而亦或有願入者各邑隨其大小定其額數而取其十之一稱以額外補其減布及試才時雜費視此額內之數減其正軍之總則隣族之冤徵可以祛矣逃亡過十年代定之法蓋出防奸之意而其定限太遠貽弊忒甚其逃亡者幾皆丐乞流離之民鶉衣鵠面十旬九食雖平居鄕閭宜加矜恤而又從以幷受十年勿頉族徵之害今若減其年限單子惸獨四無族戚者限三年許頉有兄弟叔侄之强近近親族者限五年許頉而其代定無出本洞與隣洞使之摘發陳告許免其役且申明五家作統之法移來移去皆受公牒無公牒而容接隱蔽者統首嚴治軍人發還原籍略倣大明之律則雖減十年之限而可防其奸矣大典曰功臣正勳子弟忠義限九代近來自勳府成給差帖不限代數且不考可信之文蹟只憑吏屬之欺罔容易口傳非但事體之猥屑實爲閑丁之尾閭以臣邑所在忠義觀之亦有換貫易祖及遠過十代之類宜令限其代數考其實蹟無使奸民徼倖窮戶受弊也古聖王平天下之道無出於均民以今所見賦旣不均役尤甚焉砲保最重而營次之曹院各衙及外各營次之且其後錢不均京司所用同是軍保之布而有訓局兩營曹院之別外邑所捧同是砲保禁御保騎步兵城丁水軍之後錢而七十一州各自不同其老除逃頉及式年改案情債亦隨以多寡民有避趋吏售奸僞貧窮偏苦隣族見侵此貧富俱困之由也各營各衙宜使一體收布而後錢勘債亦量宜定式著爲節目一置京司一置該邑使之依此遵守則役可均而奸可息矣訓局陞戶亦爲弊不些蓋其抄上之時必有資裝之費一名所入至於三四百金之多而其所措辦各邑不同或徵富戶或徵族屬或斂於砲保或斂於結戶每當一番抄上必起一場繹騷冤聲籍籍夫揀選卒伍將以衛國保民而反爲病民之端民苟病矣國安得寧乎宜自京營募勇健以補軍隊永罷外邑抄上之規其賦弊則我國賦法頗輕不及什一之稅而旣有結錢三手糧之加捧又自近來各邑以其公私所需種種加斂以一國言之八路各異以路言之列邑不同嶺南田賦臣不能邑邑皆知而參諸所聞折錢以計則各有三四兩加減一是王土而或輕或重實有違於古聖王均賦薄稅之道且自昨年均廳之申飭至嚴各邑之點退太過必捧七八升三十八九尺之本故以本色以代錢奸吏尤爲舞弄窮民倍加徵斂京司之吏操縱邑吏邑吏操縱窮民必以升麤尺短爲其語柄索其情錢此皆生民難保之端宜依法典以正五升三十五尺者收捧而使列邑各貿一疋木之爲正五升者看品該廳受出印標留置本邑作爲色木收捧及上納之時以此相準又鑄鍮尺頒下監營使之依鑄分給列邑收捧時使民人自尺上納時使色吏自尺則吏無操縱索賂之患而民有小益矣本道火稅道有邑總邑有洞總各有分定不可移易雖此洞有裕彼洞不足而不以有裕補其不足故各邑各洞多有白徵或分徵民戶而有煙堗火稅之稱或收斂民結而有野坪山稅之冤火田異於元田一歲菑而三歲畬昔墾今陳增減無常一邑之大尙難推移相補一洞之小而豈可以硬定不易哉且其收稅不均十負之稅或爲一兩或爲一兩五錢或捧大小豆菉豆眞水荏木麥各種之穀以穀收稅者升斗零瑣費入倍簁呼冤極多宜令逐年執卜劃一定稅俾絕一洞偏若各邑不均之弊也道內近沿諸邑有公作木而濫捧轉甚元情之外有所謂別人情大邑多至七百餘兩小邑亦爲百數十金且其儲米則旣有六升加升及六升色落又有情米散穀之名粒米狼戾賤如塵土除却色落情米而只以散穀言之百石加入幾近十石其科外濫捧之弊若是夥然故各邑色吏不欲渠家之蕩敗必欲濫收於窮民民安得不匱竭哉此萊府之內監外監色庫輩侵漁者遐鄕校隸固不足責而爲官長者豈可使幕禆討索奸吏浚民之物乎若於納木時亦置色木及錢尺準其升尺而減削其別情之無有限節者納米時各邑守令領率來納使該邑吏斛量則弊可小祛矣元帳所付之田反耕爲畓者名曰反畓其一年內一根與元畓無異而被災後給災與元畓不同特其量前後名稱小殊耳惟彼土地一也値此災傷獨未蒙蠲恤之澤甚可矜也宜於每年秋成以田爲畓者該守令躬自踏驗尺量後修成册付標元帳申報上司若遇災年依元帳例給災則民蒙均施之惠官無混頉之患矣其糶弊則若以衙門句管之各異其名者一付度支而去其繁氄京外需用之以穀爲錢者竝依詳定而無或低昂則雖未必大有所益簿籍不繁守令可以詳察價本有定而民心可以無眩奸吏舞弄之習庶不得售矣凡邑吏之偸竊公穀者必徵於不知面目不計寸數之族戚一吏負逋四境受毒而其逋吏則依舊無恙復屬吏案或至有二三次徵族者刑旣不嚴其何以懲其奸乎若依大典所載十五石以上杖配視石數次次加等計贓旣勘一罪其穀物蕩減勿侵一族則負逋必少貧窮可賴而穀簿必不至若今之紊亂也若其色落散穀之濫雜本道比他道尤甚此多由於營門勘債本邑貿易之致蓋各邑吏屬幾皆貧殘而旣乏升斗料食之可以仰事俯育養廉畏罪使役多年若得倉庫任窠則本邑責之以輕價貿易營屬責之以重賂磨勘持其若干霑丐酬其許多糜費彼無識賤類安得不冒死剝割哉今若先從其貿易及勘債而一切減省及其秋捧之時使民人自執量槪而定其色落革其散穀則可祛濫雜之弊矣且大同儲置近年每以常賑米移作常賑在米漸耗故逐年以租作米於民戶之分還初受虛穀而多費添補旣納實穀而一未受食其爲呼冤不但在於舂鑿之勞且諸般價米料米之放下相當者少不足者多官不自備吏不自徵畢竟宮侵小民如沿海邑漂倭供米分民改出每石補縮少不下四五斗其爲弊不可勝言該廳之移作事由臣固不能詳知而若歲入漸縮經用不足則但當節省宂費量入爲出以其當年之所收支其當年之所用而今乃以還穀便作正稅邑邑移作歲歲爲常穀簿漸耗民生潛削其勢必至於穀盡而民竭今若取其該曹定例量其時宜更爲磨鍊可以分減者分減可以全減者全減盡去宂窠之濫費而其應下者一以大同米儲置則國用紓而民力亦愒矣其海弊則一自均役之後海稅繁重近來魚產漸縮而其利也甚耗漁戶漸散而其稅也無減洋中去處移輒有徵海口防簾廢亦無頉年久破碎之船多有隣族之橫侵以迎日縣言之人與船俱已或過十年或過三四年或爲族徵或爲洞徵者至於十九隻之多以是之故往年百人之所納前年責辦于十人前年十人之所納今年責辦于一人必將至於一人亦盡而後已夫廢簾破船之未得免稅者蓋由均廳之徵代亦因營屬之索情而取見均廳節目云苟無章標不得往來自當無濫頉見漏之慮凡破者造者勿爲磨勘只令付標以除勘債之弊今於破廢懸頉及間年改案之際營屬之違越法式濫索情債究厥罪犯已無可言而且均廳旣知其無章標不得往來則必疑其不破不可也若明知破亡而患其稅縮難於許頉則是尤不可也宜皆査頉而嚴禁營屬之冒法徵債至於洋中去處之疊徵者此不過該邑收稅校吏之作奸尤宜痛禁使海民支保也朔膳魚物封進時營屬之防納情債之濫捧尤爲巨瘼故年前以情債事自備局行會本道酌量存減著爲册子纔三年廢却不遵其爲弊反有甚焉本縣封進數爻不多而其營情則全鰒一貼五兩文魚一尾五兩廣魚大口粉藿一尾一觔各爲一兩而又有他餘雜費統計邑情則合爲八百八十兩而分徵於海戶及民結海沿諸邑亦皆同然云民安得不困乎奉朝令成節目者事體不輕而無難毀劃惟意誅求事之寒心莫甚於此宜嚴懲其習俾遵成式朔膳物種之遠貿他邑者果亦有弊頃因前東萊府使歸奏特軫海民之受困至下反隅之飭敎沿邑窮戶聞此敎者莫不蹈舞感泣夫土宜有遷移物產有盛衰昔之有者或無無者或有以迎日縣言之所封物膳有乾廣魚乾大口半乾大口全鰒乾文魚貫目靑魚粉藿等種而惟全鰒本縣所產體小色麤故必貿濟州所產計其本價與路費每貼所入爲三十三兩頭會箕斂民情甚若左沿諸邑莫不皆然若就左右沿各邑封進之物種隨其所產互相換定則實爲任土作貢之義而如又有窒礙之端左沿之邑以蔚山所產擇其品好者封進則其高價遠費可以少省且沿邑浦民之若弊在於廉價貿易大典曰各營邑鎭稱以貿易廉價勒取者與橫斂律同然而巡營之節扇所用之鯨鬚節使求請之大口魚等屬初給若干荒租而必以好品擇捧末乃厚價防納上營如是也故諸邑及牧官莫不效尤與反或有益甚者國有懸法下不知畏今日紀綱可謂末如之何矣其山弊則近沿諸邑皆有封山各營本邑之所捧者有松子松茸松板之屬而所費夥然此則山下居民之貽害而亦有境內之遍受其若者民或有一枝松取用則雖是他山之所斫該邑之校吏營門之摘奸必憑藉侵漁罔有紀極卜居者懼於鳩材營葬者難於毀棺甚至有旣構旋毀已封復掘之患迎日縣古有陳田雲梯兩封山後又以葛坪山北松亭大松亭陳應台山四處入錄於私養山秩而與元封山一例禁養陳田雲梯兩山距海二十里戰船之造倭館之葺未嘗有一株需用已是無用之封山而至若葛坪應台在於陳田雲梯之內周回旣小松株亦稀大松北松在於海濱地形低平土品塉薄初無數株穉松只見一望荒莎而其應役與元封山無異徒貽無窮之弊是以六山爲阱於邑中民何以堪乎陳田雲梯雖不可廢而葛坪應台大松北松四處宜卽革罷許民耕墾則所補於公者豈不反勝於有害無益之封山耶且封山松禁非不至嚴而但本官所用本物必責封山山直京司及營門之所用册板書板必卜定於封山邑邑又責之山直而册板則必捧代錢蔀屋窮民分錢難辦不得不斫賣山松及其木根狼藉現發於營閫摘奸又以情債彌縫計戶計牛收斂極多又復斫松以償之蓋官以是封山而責之民民以是封山而應於官爲官長者非自斫之一間耳事之駭歎孰甚於此宜令營邑所用木物更勿侵責於封山也其蔘弊則近來山採漸稀家植甚多絕無古所稱羅蔘雖或有之而蔘商輩潛附審藥非其所賣便有點退故各邑皆從蔘商貿納一錢價定爲四十兩而竝計其色價稱縮價馱價及審藥醫生等情債雜費則一錢所入恰過七十金而皆出於民或收斂結夫或定保納布此所以賦役之漸致煩重軍丁之漸致苟簡若果以土產封進則敢不爭爲之進而此乃名以羅貢而實皆京貿往往以曾進之物輪回復納則豈宜竭此民力以爲蔘商輩網利之資耶若欲救弊莫如作貢而議之已久迄未有定臣竊怪之若謂非其羅產有所不可則今之所進皆是京貿也若謂斂民錢作爲貢價有所不可則今之所斂殆無限節而作貢之後方可者減也若謂御供之物不可以作貢則大同設置御供諸種幾皆作貢而後又以進上人蔘分數作貢也然則何所拘而不之變通耶苟或以儲置價米及各邑本價作貢於京中則營邑間無限滲漏可以減除而結稅稍輕軍丁頗裕矣凡道內爲民弊者外此六件亦豈無若鉅若細而邑邑各異瑣瑣難記臣愚亦有所不能詳姑擧其通一路爲患者如此此特大略耳臣慨然憂歎細究所以然則專由於紀綱之不振伏願下臣此疏於廟堂苟有可採者特許施行而以振肅紀綱之道益留聖意且伏念今之切急者莫如荒政臣請附陳之本道自經壬子大水川渠多漲灌漑不利前之沃饒今焉斥鹵重以旱枯頻仍饑饉荐臻壬子後纔一年而有甲寅甲寅後纔二年而有丁巳又不間年而有今年之饑或力旣竭或生大窘其尤甚接濟之道惟在於設賑停還最急目前伏見九月十五日所頒傳敎有本道尤甚處頗歇處當捧還餉或四分之一特許停退之命先於開倉德音渙發及夫營門之分俵也迎日縣停退只爲五百五十七石較看於今年當捧九千三百三十三石之數僅爲十六分之一何其不及於尤甚處三分一之分數也道臣則蓋欲於最失農最難辦之戶多或折半少或五分一以爲裕國計之道第其民情實有不然者雖以本縣穡事言之七面中四面十分之十失民無升斗之收穫而其當納則合爲五千二十石零且其三面亦多有失農難辦之戶必得通一邑四五分之一然後實戶自當準捧其之次尤甚則分停或全停庶可爲支保之方而今此五百五十七石之數雖些略分排奈何不下故閭里民情莫不驚擾今若威之鞭扑囹圄則逐日一縣其必三分空二矣夫賑時飢口率多流丐無生之類若其力穡應役者惟是還民當其分還之際計口排巡優給種糧方爲實政而今年尤甚諸邑連値歉荒穀簿不敷以本縣言之民戶四千十二戶每戶必給三石穀然後可以救接殘喘而會付穀總不過九千三百餘石除昨年未捧今年停退及許多逋欠則所餘無多將何以分賑分還月三排巡限麥秋無闕耶旁近諸邑皆未登熟無可推移取食若遠移於二三百里之外則所分升斗之穀徒費往來無救領顑如興海淸河河陽長鬐等邑皆在臣邑之近聞該倅言則民多穀少與此同然此亦不可不預先措備者左沿與江原接壤移粟交濟頗爲便近如不可得則必以道內有水路處船粟往哺然後接濟之方最爲得宜右沿諸邑被災不至太甚且晉泗濟民倉是交濟之資限一萬五千石或沿海而達于浦項或由江而至于大邱則水程俱在十日內外而被災各邑道里幾均庶免遠輸之勞但近來爲守宰者不恤隣災有過糶之風別遣差員督運然後可無緩不及事之弊矣每當歉歲身布停退及有次年帶納之苦若只於當年內稍寬期限不甚催促則優游拮據鬻賣而不至半價傭雇而不至徵族大有紓力之道災邑之京外各司軍布今年十月所納限明年正月明年春間所納限麥秋若其水軍防布逐朔排番有難變通則或以稍實邑相換或以某樣錢暫貸則在公無甚利害在民實爲便好矣京外罪人之定配各邑者保授村民使之繼給口食貽弊不些故若有定配罪人各村收斂民錢三四十兩納賂該吏圖免保授奸民犯罪平民受困此豈勸善懲惡之道哉此宜有一番矯革而況當歉歲尤可軫恤災邑所配當依已例移定配所歲比失稔倉厫罄竭昔朱子以行賞激富謂不可少緩我朝故相文忠公閔鎭遠亦請私賑者除職得蒙允許全活甚多而今乃寧費公穀不納富粟此實出於我聖上隨時矯弊貧富俱安之盛德而第念只許納粟則或慮滋弊而若如故相臣所請則恐無其患蓋各邑富民之欲爲私賑者自其邑割給一面或一里畢賑後其米穀多寡捐瘠有無一一査覈然後從輕重施賞而班族中庶許除相當職良人及公私賤許其免役免賤則似無滋奸之端而必多活民之效矣凡穡事失歉多由於旱而本道十年內五年告飢豫備捄災莫如修水利水利又莫如修堤堰故朱夫子奏捄荒事宜亦以修水利爲言臣邑有一大坪田畓可六七百石落而每年以旱不熟其上頭有低凹處已成堤堰之形而中有生水旁通流泉自秋冬引灌蓄儲則必蒙其利一邑人民齊願築堤而但築堤之後其儲水處永不耕墾少損賦稅之納故臣雖不敢許其始役而第尺量其隄阯不過六七結之地其所損不至甚多而可以成永久之利宜令許其減稅得以築堤也此數者實係荒政之切急伏願下詢大臣而裁處伏見以綾州牧使李宗燮上疏批旨下諭于慶州府尹吳鼎源處十行辭敎尤爲嚴截於民庫一款臣謹當自臣縣一切釐革他邑之爲弊者亦當隨聞疏陳蓋各邑民庫之所斂者有所謂柴炭價氷丁價果價綿紬價傳關貰價朝報債價各項價米添價各營門卜定雜物添價各營門情債京上納情債各主人役價各司求請價戰船改造添價火稅不足添價此外又有瑣瑣零零之許多窠名不可殫記統論七十州各自不同或結而或戶或穀而或錢或多而或少初無一定之規故貪婪者常緣加斂姑息者因循襲謬又其柔懦者不禁奸吏輩侵欺滲漏之弊所以掊克日至今若總錄道內各邑之民庫窠名計其所捧量其所用可存者存之可減者減之可革者革之分其結戶定其數爻以錢以穀量宜磨鍊又著其各項放下之式例作爲刊册分置列邑則其橫斂之弊似或可祛伏願聖明澄省焉批以三南文侍從守令諸人中敷陳之質實詳密不近於塞責者惟爾疏爲然不負特畀之意甚可嘉也賦役之爲弊糶糴之爲病浦氓峽民之困苦以至供獻之諸般侵徵爾之萬言條列在嶺民可謂一貼回生散爾旣言之矣朝廷若不矯得其瘼是責在朝廷所以獨留爾疏於案間屢回商量過三夜始下廟堂者也況軍民切骨之怨無路登徹者從爾間知法從補郡之效乃如許矣營閫邑鎭不法之事待爾還朝當詳問須以耳剽目擊者無或悠泛莫隱於前席也